2.

Ψήφισμα του Ευρωπαϊκού Κοινοβουλίου της 24ης Απριλίου 2007 με τις παρατηρήσεις οι οποίες αποτελούν αναπόσπαστο τμήμα της απόφασης σχετικά με τη χορήγηση απαλλαγής όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2005, Τμήμα I — Ευρωπαϊκό Κοινοβούλιο (C6-0465/2006 — 2006/2071(DEC))

Το Ευρωπαϊκό Κοινοβούλιο,

- έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2005 [1],

- έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2005 — Τόμος I (SEC(2006)0915 — C6-0465/2006) [2],

- έχοντας υπόψη την Έκθεση για τη δημοσιονομική και τη χρηματοοικονομική διαχείριση για το οικονομικό έτος 2005, Τμήμα Ι — Ευρωπαϊκό Κοινοβούλιο [3],

- έχοντας υπόψη την ετήσια έκθεση του εσωτερικού ελεγκτή,

- έχοντας υπόψη την Ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2005, συνοδευόμενη από τις απαντήσεις των οργάνων [4],

- έχοντας υπόψη τη δήλωση αξιοπιστίας του Ελεγκτικού Συνεδρίου, σύμφωνα με το άρθρο 248 της Συνθήκης ΕΚ, όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων [5],

- έχοντας υπόψη τα άρθρα 272, παράγραφος 10, και 275 της Συνθήκης ΕΚ, καθώς και το άρθρο 179α της Συνθήκης Ευρατόμ,

- έχοντας υπόψη τον κανονισμό του Συμβουλίου (ΕΚ, Ευρατόμ) αριθ. 1605/2002 της 25ης Ιουνίου 2002 σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [6], συγκεκριμένα τα άρθρα του 145 και 146,

- έχοντας υπόψη το άρθρο 13 των εσωτερικών διατάξεων για την εκτέλεση του προϋπολογισμού του Ευρωπαϊκού Κοινοβουλίου [7],

- έχοντας υπόψη το άρθρο 147 παράγραφος 1 του δημοσιονομικού κανονισμού, στο οποίο απαιτείται από τα θεσμικά όργανα να λαμβάνουν όλα τα απαραίτητα μέτρα, προκειμένου να υιοθετήσουν όλες τις παρατηρήσεις που περιέχει η απόφαση του Ευρωπαϊκού Κοινοβουλίου σχετικά με την απαλλαγή,

- έχοντας υπόψη το άρθρο 71, το άρθρο 74, παράγραφος 3, και το Παράρτημα V του Κανονισμού του,

- έχοντας υπόψη την έκθεση της Επιτροπής Ελέγχου του Προϋπολογισμού (Α6-0094/2007),

Α. εκτιμώντας ότι κατά τον έλεγχο του Ελεγκτικού Συνεδρίου δεν διαπιστώθηκαν λάθη (παράγραφος 10.4),

Β. εκτιμώντας ότι το Ελεγκτικό Συνέδριο επεσήμανε μόνιμες αδυναμίες στα συστήματα εποπτείας και ελέγχου (παράγραφοι 10.5 - 10.10),

Γ. εκτιμώντας ότι, στις απαντήσεις του, το Κοινοβούλιο περιέγραψε τα μέτρα που ελήφθησαν για να ξεπεραστούν οι αδυναμίες που παρατηρήθηκαν από το Ελεγκτικό Συνέδριο,

Δ. λαμβάνοντας υπόψη ότι στις 23 Οκτωβρίου 2002 ο Κανονισμός του Ευρωπαϊκού Κοινοβουλίου τροποποιήθηκε ούτως ώστε να χορηγείται απαλλαγή στον Πρόεδρο και όχι στον Γενικό Γραμματέα,

Ε. λαμβάνοντας υπόψη ότι πρέπει να δοθεί συνέχεια στο ψήφισμά του της 26ης Σεπτεμβρίου 2006 [8] σχετικά με την απαλλαγή για το οικονομικό έτος 2004 και να αξιολογηθεί η πρόοδος της εφαρμογής των συστάσεών του,

ΣΤ. λαμβάνοντας υπόψη ότι το Καθεστώς των βουλευτών του Ευρωπαϊκού Κοινοβουλίου της 28ης Σεπτεμβρίου 2005 [9], μετά από έγκριση του Συμβουλίου στις 19 Ιουλίου 2005, θα τεθεί σε ισχύ την πρώτη ημέρα της κοινοβουλευτικής περιόδου που ξεκινάει το 2009,

Ζ. έχοντας υπόψη τον κώδικα για τους βοηθούς των βουλευτών, όπως εγκρίθηκε από το Προεδρείο στις 25 Σεπτεμβρίου 2006 [10],

Οι λογαριασμοί του Ευρωπαϊκού Κοινοβουλίου, με ιδιαίτερη έμφαση στην πολιτική για τα ακίνητα

1. διαπιστώνει ότι το 2005 το Κοινοβούλιο είχε έσοδα που ανήλθαν σε 112393557 ευρώ (2004: 117409824 ευρώ)·

2. λαμβάνει υπόψη τα ποσά με τα οποία έκλεισαν οι λογαριασμοί του Κοινοβουλίου για το οικονομικό έτος 2005:

(σε ευρώ) |

Χρησιμοποίηση των πιστώσεων | Πιστώσεις του οικονομικού έτους 2005 | Πιστώσεις που μεταφέρθηκαν από το οικονομικό έτος 2004 |

Πιστώσεις 2005 | Πιστώσεις από έσοδα ειδικού προορισμού | Άρθρο 9.1 και 9.4 του δημοσιονομικού κανονισμού |

Διαθέσιμες πιστώσεις | 1264024722 (100 %) | 31412881 (100 %) | 281461344 (100 %) |

Αναληφθείσες υποχρεώσεις | 1249096468 (98,82 %) | | - |

Πραγματοποιηθείσες πληρωμές | 941932832 (75,40 %) | 29679028 (94,48 %) | 259853230 (92,32 %) |

Πιστώσεις που μεταφέρθηκαν στο 2006 | | | |

Άρθρο 9.1 και 9.2 του δημοσιονομικού κανονισμού | 307163636 | | |

Άρθρο 9.1, 9(2)a και 9(5) του δημοσιονομικού κανονισμού | 200000 | | |

Ακυρωθείσες πιστώσεις | 14728254 | - | 21608114 (7,68 %) |

Ισολογισμός της 31ης Δεκεμβρίου 2005: 1520822777 |

3. διαπιστώνει ότι το 2005 δεσμεύτηκε το 98,82 % των πιστώσεων που εγγράφηκαν στον προϋπολογισμό του Κοινοβουλίου —με δείκτη ακύρωσης 1,18 %— και επετεύχθη, όπως και τα προηγούμενα έτη, ένα πολύ υψηλό ποσοστό εκτέλεσης του προϋπολογισμού·

4. υπενθυμίζει ωστόσο ότι αυτοί οι υψηλοί δείκτες εκτέλεσης οφείλονται εν μέρει στη συνήθη, από το 1992, πρακτική της συγκεντρωτικής μεταφοράς υπολοίπων, με την οποία όλες οι πιστώσεις που είναι διαθέσιμες στο τέλος του έτους μεταφέρονται στα κονδύλια του προϋπολογισμού που προβλέπονται για τα κτίρια, ιδίως για προπληρωμές κεφαλαίου με σκοπό τη μείωση μελλοντικών πληρωμών τόκων· στο πλαίσιο αυτό διατέθηκαν μέσω συγκεντρωτικής μεταφοράς υπολοίπων στα τέλη του 2005 124144556 ευρώ (περίπου το 10 % των πιστώσεων)· από το ποσό αυτό

- 75,7 εκατομμύρια ευρώ διατέθηκαν για την αγορά των κτιρίων Winston Churchill (WIC) και Salvador de Madariaga (SDM) στο Στρασβούργο,

- 46,2 εκατομμύρια ευρώ μεταφέρθηκαν για πρόωρη εκταμίευση έναντι των οφειλόμενων δόσεων για τα κτίρια D4 και D5 στις Βρυξέλλες,

- και 2,3 εκατομμύρια ευρώ διατέθηκαν για τον Οίκο της Ευρώπης στην Βαλέτα·

επιπλέον, μέσω κανονικών μεταφορών πιστώσεων, το Κοινοβούλιο αγόρασε —από κοινού με την Επιτροπή— τους Οίκους της Ευρώπης στην Κοπεγχάγη (10,6 εκατομμύρια ευρώ) και στην Χάγη (7,4 εκατομμύρια ευρώ)·

5. υπενθυμίζει στους αρμόδιους φορείς του την απόφασή του, σύμφωνα με την οποία "...οι εξοφλήσεις κεφαλαίου για κτίρια ... πρέπει να συμφωνηθούν στο πλαίσιο της στρατηγικής για τον προϋπολογισμό" [11]· επικρίνει ως εκ τούτου, τους αρμόδιους φορείς για την διαρκή αδυναμία τους να εγγράψουν με επαρκή σαφήνεια στον προϋπολογισμό την πολιτική ακινήτων του Κοινοβουλίου για τις μελλοντικές αγορές (στη θέση του προϋπολογισμού "απόκτηση ακινήτων" εμφαίνονται μόνο εγγραφές "προς υπόμνηση" για τα έτη 2005, 2006 και 2007)·

6. υπενθυμίζει το αίτημά του για τροποποίηση του άρθρου 16 των εσωτερικών διατάξεων για την εκτέλεση του προϋπολογισμού του Ευρωπαϊκού Κοινοβουλίου, ώστε τα κατασκευαστικά έργα που έχουν σημαντικές δημοσιονομικές επιπτώσεις στον προϋπολογισμό του Κοινοβουλίου να προϋποθέτουν την συναίνεση της Επιτροπής Προϋπολογισμών·

7. καλεί για πολλοστή φορά την αρμόδια επί του προϋπολογισμού αρχή να εκπονήσει δημοσιονομικό σχεδιασμό, ο οποίος θα διασφαλίζει ότι τα ποσά που εγγράφονται στο σχέδιο προϋπολογισμού θα αντανακλούν τις πραγματικές απαιτήσεις των επιμέρους τομέων πολιτικής του Κοινοβουλίου· ζητεί από τους κύριους διατάκτες να δηλώσουν με σαφήνεια στις ετήσιες εκθέσεις δραστηριοτήτων τους τις ετήσιες πιστώσεις που εισπράχθηκαν, τις αναλήψεις υποχρεώσεων, τις πληρωμές που εκτελέστηκαν και τα μη χρησιμοποιούμενα ποσά· καλεί, επιπλέον, τους κύριους διατάκτες να αναφέρουν —όπως εν μέρει έγινε ήδη— τους λόγους για τους οποίους οι πιστώσεις του προϋπολογισμού δεν εξαντλούνται·

8. γνωρίζει ότι το Ελεγκτικό Συνέδριο θα δημοσιεύσει ειδική έκθεση σχετικά με τις κτιριακές πολιτικές των θεσμικών οργάνων στο εγγύς μέλλον· ζητεί από την αρμόδια επιτροπή του να εκπονήσει έκθεση ιδίας πρωτοβουλίας με βάση την ειδική αυτή έκθεση θεωρεί, επιπλέον, ότι η εν λόγω επιτροπή θα πρέπει να έχει δικαίωμα να εκπονεί, αν το αποφασίσει, εκθέσεις ιδίας πρωτοβουλίας χωρίς προηγούμενη έγκριση και εκτός των ποσοστώσεων που έχουν καθοριστεί για τις εκθέσεις αυτές, για οποιαδήποτε ειδική έκθεση του Ελεγκτικού Συνεδρίου·

9. εκφράζει τη λύπη του για το γεγονός ότι η γραμμή του προϋπολογισμού για τα γραφεία πληροφοριών του ΕΚ παραμένει αδιαφοροποίητη και εκφράζει την επιθυμία για έκθεση σχετικά με την εφαρμογή βέλτιστων πρακτικών σε όλα τα Γραφεία Πληροφοριών στην οποία να λαμβάνεται υπόψη η σχέση κόστους-οφέλους·

Παρατηρήσεις του Ελεγκτικού Συνεδρίου για το οικονομικό έτος 2005

10. επιδοκιμάζει το γεγονός ότι κατά τον έλεγχο του Ελεγκτικού Συνεδρίου δεν διαπιστώθηκαν λάθη (παράγραφος 10.4),

11. λαμβάνει γνώση των παρατηρήσεων του Συνεδρίου όσον αφορά τη νέα εφαρμογή πληροφορικής για τον υπολογισμό των αμοιβών του προσωπικού και την απάντηση της νέας αρμόδιας υπηρεσίας του Κοινοβουλίου που υπογράμμισε ότι από τον Μάρτιο 2006 εφαρμόζονται συστηματικοί εκ των υστέρων έλεγχοι·

12. αποδέχεται την κριτική του Συνεδρίου όσον αφορά τις κατ' αποκοπήν πληρωμές για τις μετακινήσεις του προσωπικού μεταξύ των τριών τόπων εργασίας· αποδέχεται, ωστόσο το γεγονός ότι σκοπός της διοίκησης του Κοινοβουλίου ήταν η επίτευξη ισορροπίας μεταξύ των απαιτήσεων του ρυθμιστικού πλαισίου και των αιτημάτων του συγκεκριμένου εργασιακού περιβάλλοντος του θεσμικού οργάνου· ζητεί από το Συνέδριο να παρακολουθήσει την λειτουργία του κατ' αποκοπήν συστήματος και να ειδοποιήσει την αρμόδια για την απαλλαγή αρχή, εάν διαπιστώσει οποιαδήποτε ένδειξη κατάχρησης·

13. διαπιστώνει ότι το Συνέδριο επεσήμανε αδυναμίες στα συστήματα εποπτείας και ελέγχου (παράγραφος 10.9), σε σχέση με την πληρωμή των επιδομάτων των βουλευτών του Ευρωπαϊκού Κοινοβουλίου· κρίνει ανησυχητικό το γεγονός ότι μέχρι τα μέσα του 2006 μόνο το 54 % των παρόχων υπηρεσιών και μόνο το 29 % των εντολοδόχων πληρωμών είχαν υποβάλει τιμολόγια για την περίοδο μεταξύ Ιουλίου 2004 και Ιουνίου 2005· διαπιστώνει ότι ο εσωτερικός έλεγχος των αποζημιώσεων των βοηθών των βουλευτών θα περατωθεί εγκαίρως για την διαδικασία απαλλαγής 2006·

Η ετήσια έκθεση του εσωτερικού ελεγκτή

14. διαπιστώνει ότι το 2005 η υπηρεσία εσωτερικού ελέγχου ολοκλήρωσε 7 εκθέσεις: την ετήσια έκθεση του εσωτερικού ελεγκτή και εκθέσεις για την συνέχεια της αναθεώρησης του πλαισίου εσωτερικού ελέγχου των γενικών διευθύνσεων, για την διαδικασία ανάθεσης και για δύο από τα Γραφεία Πληροφοριών του Κοινοβουλίου (ενέκρινε επίσης δύο εκθέσεις του Ευρωπαίου Διαμεσολαβητή)·

15. επιδοκιμάζει το γεγονός ότι ο εσωτερικός ελεγκτής όχι μόνο ήταν έτοιμος να επικουρήσει τον εισηγητή του Κοινοβουλίου για την απαλλαγή, αλλά και να υποβάλει επισήμως —για πρώτη φορά αυτοπροσώπως— τα συμπεράσματα της ετήσιας έκθεσής του για το 2005 στην Επιτροπή Ελέγχου των Προϋπολογισμών, αποδεικνύοντας με αυτόν τον τρόπο ότι η έκθεσή του δεν αποτελεί μόνο εργαλείο εσωτερικής διαχείρισης, αλλά και σημαντικό σημείο αναφοράς στην ετήσια απαλλαγή·

16. υπογραμμίζει ότι οι έλεγχοι επιβεβαίωσαν ότι το θεσμικό όργανο εξακολουθεί να βρίσκεται σε φάση μετάβασης μεταξύ δύο ολωσδιόλου διαφορετικών προσεγγίσεων εσωτερικού ελέγχου και ότι θα χρειαστεί περισσότερος χρόνος για την πλήρη εφαρμογή του πλαισίου εσωτερικού ελέγχου (ICF) σε όλα τα τμήματα·

17. επιδοκιμάζει το γεγονός ότι ο εσωτερικός ελεγκτής επικέντρωσε τις εργασίες του το 2005 στην διαδικασία ανάθεσης και στην παρακολούθηση των συμφωνηθέντων σχεδίων δράσης που απορρέουν από το πλαίσιο εσωτερικού ελέγχου το 2003 και το 2004·

18. επισημαίνει στον τομέα της ανάθεσης τα εξής:

- πρέπει να διασφαλιστεί με συνετό τρόπο ότι η πρόσκληση για την υποβολή προσφορών θα ανταποκρίνεται στις βασικές ανάγκες και θα χαρακτηρίζεται από κανονικότητα, αποτελεσματικότητα σε σχέση με το κόστος και διαφάνεια,

- πρέπει να παρασχεθεί σαφής και εκτεταμένη τεκμηρίωση όσον αφορά την πρόσκληση για την υποβολή προσφορών,

- πρέπει να θεσπιστούν κατάλληλα κριτήρια αποκλεισμού, επιλογής και ανάθεσης,

- πρέπει να διασφαλιστεί ότι οι επαφές με τους υποψηφίους που υποβάλλουν προσφορές θα πραγματοποιούνται εγκαίρως και θα χαρακτηρίζονται από ίση μεταχείριση και διαφάνεια,

- πρέπει να διασφαλιστεί η λήψη διαφανών και συνεκτικών αποφάσεων εκ μέρους της αρμόδιας επιτροπής,

- η αξιολόγηση των προσφορών πρέπει να βασίζεται στα εξαγγελθέντα κριτήρια,

- πρέπει να διατηρηθεί η ύπαρξη ολοκληρωμένου ελέγχου της πορείας της ανάθεσης των συμβάσεων,

- οι συμβατικές διατάξεις πρέπει να χαρακτηρίζονται από συμμόρφωση με τη συγγραφή υποχρεώσεων,

- η επίτευξη αυτών των στόχων προϋποθέτει τη διενέργεια κατάλληλων ελέγχων κατά το αρχικό κρίσιμο στάδιο της διαδικασίας ανάθεσης,

- πρέπει να ενισχυθεί η αποτελεσματικότητα της εκ των προτέρων επαλήθευσης των αναλήψεων υποχρεώσεων του προϋπολογισμού για τις προμήθειες·

19. παρακαλεί το Ελεγκτικό Συνέδριο να εξετάσει, το αργότερο κατά το οικονομικό έτος 2008, σε ποιο βαθμό έχουν επιτευχθεί οι στόχοι αυτοί στον τομέα της ανάθεσης συμβάσεων·

20. επαναλαμβάνει ότι τα πλαίσια εσωτερικού ελέγχου που έχουν θεσπίσει οι κύριοι διατάκτες έχουν τους εξής στόχους ελέγχου: την συμμόρφωση με τις ισχύουσες διατάξεις, ρυθμίσεις και πρακτικές, την αξιοπιστία των διαχειριστικών πληροφοριών και των εγγραφών, καθώς και την οικονομικότητα, την αποτελεσματικότητα και την αποδοτικότητα των διαδικασιών·

21. υπενθυμίζει επιπλέον ότι οι διατάκτες πρέπει να τηρούν 22 ελάχιστες προδιαγραφές προκειμένου να επιτύχουν τους στόχους του ελέγχου· αυτές οι προδιαγραφές συνοψίζονται σε πέντε κατηγορίες ελέγχου: περιβάλλον ελέγχου, απόδοση και διαχείριση κινδύνου, ενημέρωση και επικοινωνία, δραστηριότητες ελέγχου, καθώς και παρακολούθηση (απολογιστικός έλεγχος και αξιολόγηση)·

22. υπογραμμίζει στον τομέα του πλαισίου εσωτερικού ελέγχου τα εξής (η υπηρεσία εσωτερικού ελέγχου συμφώνησε με τα εξουσιοδοτούντα τμήματα επί 454 δράσεων κατά τα έτη 2003/2004 και εφάρμοσε διαδικασίες παρακολούθησης, για να εξακριβώσει κατά πόσο οι δράσεις αυτές εκτελέσθηκαν με ορθό τρόπο· μέχρι σήμερα έχει επικυρωθεί με αυτόν τον τρόπο η πορεία 341 δράσεων):

- από τις 37 δράσεις αναθεώρησης του μηχανογραφημένου συστήματος που χρησιμοποιείται για την διαχείριση των δημοσιονομικών πράξεων, μόνο 3 δεν είχαν ακόμα εκτελεσθεί έως τα τέλη του 2005, ενώ άλλες 9 είχαν εκτελεσθεί μόνο εν μέρει·

- από τις 304 δράσεις αναθεώρησης του βαθμού συμμόρφωσης με τις ελάχιστες προδιαγραφές του εσωτερικού ελέγχου και τους στόχους του ελέγχου, 150 είχαν εκτελεσθεί πλήρως και 86 εν μέρει, ενώ τα τμήματα δεν έχουν ακόμη αναλάβει καμία δράση όσον αφορά τις υπόλοιπες 68·

- για όλες τις υπόλοιπες δράσεις που δεν έχουν ακόμη εκτελεσθεί, η υπηρεσία εσωτερικού ελέγχου συμφώνησε με τα εξουσιοδοτούντα τμήματα επί αναθεωρημένου χρονοδιαγράμματος, στο οποίο θα δοθεί συνέχεια το 2007·

23. αποδοκιμάζει το γεγονός ότι ο έλεγχος των αποζημιώσεων των βοηθών των βουλευτών δεν περατώθηκε εγκαίρως για την διαδικασία απαλλαγής 2005· ζητεί από την αρμόδια επιτροπή του να δώσει τη δέουσα προσοχή στα συμπεράσματα του ελέγχου αυτού αργότερα·

Δημοσιονομική διαχείριση του Ευρωπαϊκού Κοινοβουλίου

24. διαπιστώνει ότι η ανάλυση της δημοσιονομικής διαχείρισης που συνοδεύει τους λογαριασμούς του 2005 παρέχει χρήσιμη επισκόπηση των σημαντικότερων δημοσιονομικών εξελίξεων του υπό εξέταση έτους·

25. επισημαίνει ότι ένα μέρος της διοικητικής δραστηριότητας του Κοινοβουλίου το έτος 2005 προσανατολιζόταν σταθερά στην προσαρμογή στις νέες απαιτήσεις του δημοσιονομικού κανονισμού, μέσω της εισαγωγής νέων συστημάτων ελέγχου, διαδικασιών και μεθόδων εργασίας, της δημιουργίας επιμορφωτικών προγραμμάτων και της διαμόρφωσης νέων πεδίων αρμοδιοτήτων·

26. διαπιστώνει ότι οι πρώτες εμπειρίες από την εφαρμογή των διατάξεων του νέου δημοσιονομικού κανονισμού σε ένα θεσμικό όργανο όπως είναι το Κοινοβούλιο, το οποίο καλείται να διαχειριστεί διοικητικό προϋπολογισμό, δείχνουν ότι σε ορισμένες περιπτώσεις δημιουργήθηκαν υπερβολικά πολύπλοκα συστήματα και δημοσιονομικές διαδικασίες·

27. διαπιστώνει ότι σε ορισμένες γενικές διευθύνσεις εξακολουθεί να επικρατεί η άποψη ότι ορισμένες διατάξεις του δημοσιονομικού κανονισμού και οι εκτελεστικές διατάξεις του οδηγούν σε υπερβολική αύξηση της γραφειοκρατίας της συνολικής διαδικασίας εσωτερικού ελέγχου και επιβαρύνουν υπερβολικά την διαχείριση·

28. διαπιστώνει ότι στην πρώην διεύθυνση "Δημοσιονομικός Έλεγχος" 18 (από συνολικά 20) μέλη του προσωπικού ήταν επιφορτισμένα με ελεγκτικά καθήκοντα, ενώ στο πλαίσιο της νέας διάρθρωσης που καθιερώνεται μέσω του νέου δημοσιονομικού κανονισμού, 44 μέλη του προσωπικού προορίζονται να ασκήσουν αυτά τα καθήκοντα στις διάφορες γενικές διευθύνσεις· επιπροσθέτως υπάρχουν 10 ελεγκτές (από συνολικό προσωπικό 12 ατόμων) που εργάζονται στην υπηρεσία εσωτερικού ελέγχου·

29. επιβεβαιώνει για πολλοστή φορά την άποψη που διατυπώνεται στα ψηφίσματά του της 26ης Σεπτεμβρίου 2006, της 12ης Απριλίου 2005 [12], της 21ης Απριλίου 2004 [13] και της 8ης Απριλίου 2003 [14] ότι "η διαδικασία χορήγησης απαλλαγής δεν πρέπει να καλύπτει μόνο τις δραστηριότητες διαχείρισης του Γενικού Γραμματέα και της διοίκησης του Κοινοβουλίου αλλά και τις αποφάσεις των ιθυνόντων οργάνων του, δηλαδή του Προέδρου, του Προεδρείου και της Διάσκεψης των Προέδρων"·

30. τονίζει ότι το Κοινοβούλιο δεν χορηγεί απαλλαγή στον Γενικό Γραμματέα αλλά στον Πρόεδρο, δεδομένου ότι οι εκλεγμένοι βουλευτές, και όχι υπάλληλοι, είναι αυτοί που φέρουν την απώτατη πολιτική ευθύνη για την κατάρτιση και την εκτέλεση του προϋπολογισμού· καλεί ως εκ τούτου τον Πρόεδρο και τον Αντιπρόεδρο που είναι υπεύθυνος για τον προϋπολογισμό να συμμετέχει στις μελλοντικές συνεδριάσεις της Επιτροπής Ελέγχου των Προϋπολογισμών, οσάκις ενδείκνυται, και να συμφωνήσουν με την επιτροπή επί του καταλλήλου νομικού πλαισίου για τη διεξαγωγή εποικοδομητικού πολιτικού διαλόγου στο πλαίσιο της διαδικασίας χορήγησης απαλλαγής·

31. εκφράζει την ικανοποίησή του για το γεγονός ότι το Προεδρείο ξεκίνησε συνομιλίες σχετικά με τις σχέσεις του με την αρμόδια για τον προϋπολογισμό αρχή και την αρχή για τη χορήγηση απαλλαγής, με στόχο να διευκρινιστεί η ακριβής πρακτική σημασία της πολιτικής ευθύνης των μελών των ιθυνόντων οργάνων του Κοινοβουλίου ως προς την άσκηση αρμοδιοτήτων και τη λήψη αποφάσεων με σημαντικό δημοσιονομικό αντίκτυπο· ενθαρρύνει το νεοεκλεγέν Προεδρείο να επαναλάβει αυτήν τη συζήτηση, με τη συμμετοχή των ενδιαφερομένων επιτροπών·

32. επιδοκιμάζει το γεγονός ότι ο Γενικός Γραμματέας εκπόνησε σύντομο και ευκολονόητο έγγραφο, με το οποίο εξηγείται ο προϋπολογισμός 2004 και 2005 και το οποίο διατίθεται επίσης στην ιστοσελίδα του Κοινοβουλίου·

Οι εκθέσεις δραστηριοτήτων των γενικών διευθυντών

33. επισημαίνει ότι ο Γενικός Γραμματέας του Κοινοβουλίου διαβίβασε στις 10 Απριλίου 2006 στην Επιτροπή Ελέγχου των Προϋπολογισμών τις εκθέσεις δραστηριοτήτων των γενικών διευθυντών του έτους 2005· σε αυτό το πλαίσιο, σημειώνει περαιτέρω ότι ο Γενικός Γραμματέας ως πληρεξούσιος διατάκτης, δήλωσε ότι είχε επαρκείς εγγυήσεις ότι ο προϋπολογισμός του Κοινοβουλίου εκτελέστηκε σύμφωνα με τις αρχές της χρηστής δημοσιονομικής διαχείρισης και ότι το πλαίσιο ελέγχου που θεσπίστηκε παρείχε τις απαραίτητες εγγυήσεις ως προς τη νομιμότητα και την κανονικότητα των πράξεων·

34. επιδοκιμάζει το γεγονός ότι όλοι οι Γενικοί Διευθυντές έχουν υποβάλει ανεπιφύλακτη δήλωση αξιοπιστίας για τις οικονομικές συναλλαγές των υπηρεσιών τους·

35. εκτιμά την πρόοδο που έχει επιτευχθεί όσον αφορά την εναρμόνιση της υποβολής και της διάρθρωσης των ετήσιων εκθέσεων δραστηριοτήτων· εξακολουθεί, ωστόσο να πιστεύει ότι θα πρέπει να υπάρχει δυνατότητα περαιτέρω προόδου, ώστε να βελτιωθούν η αναγνωσιμότητα και η συγκρισιμότητα· ζητεί από τις υπηρεσίες του να συμπεριλάβουν μονοσέλιδη περίληψη, στην οποία θα αναφέρονται οι εισπραχθείσες πιστώσεις, οι εγγραφείσες αναλήψεις υποχρεώσεων, οι εκτελεσθείσες πληρωμές και ο τρόπος με τον οποίο χρησιμοποιήθηκαν τα μη δαπανηθέντα ποσά (ήτοι, μεταφορές πιστώσεων από έτος σε έτος, μεταφορές πιστώσεων, συγκεντρωτικές μεταφορές υπολοίπων κλπ.) καθώς και τα σημαντικότερα γεγονότα του προηγούμενου οικονομικού έτους·

36. διαπιστώνει ότι από τα συμπεράσματα των εκθέσεων δραστηριοτήτων προκύπτουν οι ακόλουθες γενικές προκλήσεις:

- η εφαρμογή του εσωτερικού ελεγκτικού πλαισίου απαιτεί περισσότερο χρόνο από ό,τι είχε υπολογιστεί αρχικά,

- η εκτέλεση του προϋπολογισμού σύμφωνα με τον νέο δημοσιονομικό κανονισμό,

- η εκτέλεση πολιτικών αιτημάτων εντός σύντομων προθεσμιών,

- η πρόσληψη και ένταξη νέων υπαλλήλων·

Ανάθεση συμβάσεων

37. υπενθυμίζει ότι, σύμφωνα με τα άρθρα 54 και 119 των εκτελεστικών διατάξεων του δημοσιονομικού κανονισμού [15], τα θεσμικά όργανα υποβάλλουν στην αρμόδια για τον προϋπολογισμό αρχή εκθέσεις σχετικά με τις διαδικασίες που αποτέλεσαν αντικείμενο διαπραγματεύσεων και τις συμβάσεις που δεν εμπίπτουν στις οδηγίες για τις δημόσιες προμήθειες· ένας κατάλογος των αναδόχων έργων, με τους οποίους έχουν συναφθεί συμβάσεις αξίας μεγαλύτερης των 50000 ευρώ, μικρότερης όμως από το όριο που προβλέπεται στις προαναφερθείσες οδηγίες, δημοσιεύεται στην Επίσημη Εφημερίδα, ενώ οι συμβάσεις αξίας μεταξύ 13800 ευρώ και 50000 ευρώ δημοσιεύονται στις ιστοσελίδες των θεσμικών οργάνων· επιπλέον, το 2003, το Κοινοβούλιο κάλεσε τον Γενικό Γραμματέα του να υποβάλλει σε ετήσια βάση εκθέσεις για τις συναφθείσες συμβάσεις [16]·

38. διαπιστώνει ότι η ετήσια έκθεση περιέχει τις εξής πληροφορίες σχετικά με τις συμβάσεις αξίας ίσης με η μεγαλύτερης από 13800 ευρώ που συνάφθηκαν το 2005:

Είδος σύμβασης | Αριθμός [2004 σε ()] | Ποσοστό [2004 σε ()] | Ποσό σε ευρώ [2004 σε ()] | Ποσοστό [2004 σε ()] |

Υπηρεσίες | 199 (229) | 64 % (58 %) | 89551639 (180927304) | 44 % (75 %) |

Προμήθειες | 53 (99) | 17 % (25 %) | 29036604 (26500867) | 14 % (11 %) |

Εργασίες | 48 (60) | 15 % (15 %) | 13763856 (18876271) | 7 % (8 %) |

Ακίνητα | 12 (4) | 4 % (2 %) | 73149658 (15593025) | 35 % (6%) |

Σύνολο | 312 (392) | 100 % | 205501756 (241897467) | 100 % |

Είδος της διαδικασίας | Αριθμός [2004 σε ()] | Ποσοστό [2004 σε ()] | Ποσό σε ευρώ [2004 σε ()] | Ποσοστό [2004 σε ()] | Ποσό κατά μέσο όρο [2004 σε ()] |

Ανοιχτή διαδικασία | 64 (95) | 21% (24 %) | 94187176 (157909034) | 71 % (70 %) | 1471675 (1662200) |

Κλειστή διαδικασία | 112 (110) | 37% (28 %) | 26676276 (39897441) | 20 % (18 %) | 238181 (362704) |

Διαδικασία με διαπραγμάτευση | 124 (183) | 42% (48 %) | 11488646 (28497967) | 9 % (12 %) | 92650 (155727) |

Σύνολο | 300 (388) | 100% | 132352098 (226304442) | 100 % | 441174 (585259) |

39. τονίζει ότι από τις 312 συμβάσεις που συνήφθησαν, οι 147 είχαν αξία τουλάχιστον 50000 ευρώ, ενώ οι 165 είχαν αξία που κυμαινόταν μεταξύ 13800 ευρώ και 50000 ευρώ· ερωτά την διοίκησή του εάν θεωρεί τις ισχύουσες διαδικασίες ανάθεσης του προαναφερθέντος είδους σύμβασης σύμφωνα με τον αναθεωρημένο δημοσιονομικό κανονισμό αρκετά αποτελεσματικές·

40. υπενθυμίζει ότι ο εσωτερικός ελεγκτής έχει ολοκληρώσει έλεγχο των διαδικασιών ανάθεσης στην κλίμακα ολόκληρου του θεσμικού οργάνου· οι συστάσεις του παρατίθενται σε προηγούμενο σημείο του κειμένου·

41. χαιρετίζει το γεγονός ότι —όσον αφορά την αξία— το 91 % των συμβάσεων συνήφθησαν στο πλαίσιο ανοικτών (71 %) και περιορισμένων (20 %) διαδικασιών·

42. λαμβάνει γνώση της απάντησης του Γενικού Γραμματέα [17], στην οποία προσδιορίζονται τα μέτρα που έχουν ληφθεί για την κατάρτιση της βάσης δεδομένων των συμβάσεων σύμφωνα με το άρθρο 95 του δημοσιονομικού κανονισμού· αναγνωρίζει ταυτόχρονα ότι στον αναθεωρημένο δημοσιονομικό κανονισμό προβλέπεται τώρα η δημιουργία ενιαίας κεντρικής βάσης δεδομένων για όλα τα θεσμικά όργανα, την οποία θα διαχειρίζεται η Επιτροπή·

Πολιτικές ομάδες (Έλεγχος των λογαριασμών διαχείρισης και διαδικασίες — κονδύλιο προϋπολογισμού 3701)

43. υπενθυμίζει ότι, σύμφωνα με το σημείο 2.7.3 της ρύθμισης για τη χρήση των πόρων του κονδυλίου 3701 του προϋπολογισμού [18], το Προεδρείο και η Επιτροπή Ελέγχου των Προϋπολογισμών πρέπει να εξετάζουν τους ελεγχθέντες ετήσιους λογαριασμούς των πολιτικών ομάδων σύμφωνα με τις αρμοδιότητες που τους εκχωρήθηκαν βάσει του Κανονισμού του Κοινοβουλίου·

44. επαναλαμβάνει ότι οι πολιτικές ομάδες είναι οι ίδιες υπεύθυνες για τη διαχείριση και τη χρήση των πόρων που τους αναλογούν από τον προϋπολογισμό του Κοινοβουλίου και ότι το πεδίο αρμοδιοτήτων της υπηρεσίας εσωτερικού ελέγχου του θεσμικού οργάνου δεν εκτείνεται και στους όρους χρησιμοποίησης των πόρων του κονδυλίου 3701 του προϋπολογισμού·

45. επικροτεί το γεγονός ότι οι πολιτικές ομάδες δημοσίευσαν τους εσωτερικούς τους δημοσιονομικούς κανόνες και λογαριασμούς για το 2005 στην ιστοσελίδα του Κοινοβουλίου·

46. διαπιστώνει ότι το 2005 οι πόροι του κονδυλίου 3701 του προϋπολογισμού είχαν την ακόλουθη διαχείριση:

(σε χιλιάδες ευρώ) |

Διαθέσιμο συνολικό ποσό στον προϋπολογισμό | 61973 |

Με εγγεγραμμένοι βουλευτές | 1329 |

Διαθέσιμο ποσό για τις πολιτικές ομάδες | 60644 |

Ομάδα | Πόροι από τον προϋπολογισμό του ΕΚ | Ίδιοι πόροι και μεταφερθείσες πιστώσεις των Ομάδων | Δαπάνες 2005 | Ποσοστό χρησιμοποίησης | Ανώτατο όριο για μεταφορές πιστώσεων [19] | Μεταφορές πιστώσεων στο 2006 |

ΕΡΡ-ΕD: | 17282 | 4510 | 15066 | 69 % | 8641 | 6727 |

PSE | 13107 | 5447 | 11679 | 63 % | 6554 | 6554 |

ALDE | 5783 | 2251 | 4354 | 54 % | 2892 | 2892 |

Verts/ALE | 2712 | 777 | 2448 | 71 % | 1356 | 1040 |

GUE/NGL | 2726 | 1223 | 2735 | 69 % | 1363 | 1214 |

UEN | 1672 | 284 | 1525 | 78 % | 836 | 430 |

IND/DEM | 2182 | 688 | 2044 | 71 % | 1091 | 826 |

NI | 1110 | 219 | 986 | 74 % | 555 | 260 |

ΣΥΝΟΛΟ | 46575 | 15399 | 40837 | 66 % | 23287 | 19942 |

47. διαπιστώνει ότι οι εξωτερικοί ελεγκτές των πολιτικών ομάδων έχουν επιβεβαιώσει ότι οι λογαριασμοί συμμορφούνται με τις ισχύουσες διατάξεις και τα διεθνή λογιστικά πρότυπα·

48. λαμβάνει υπόψη ότι το Προεδρείο ενέκρινε στις 3 Ιουλίου 2006 τις εκθέσεις των πολιτικών ομάδων για την εκτέλεση του προϋπολογισμού καθώς και τις αντίστοιχες εκθέσεις των ελεγκτών· στο πλαίσιο αυτό, η ομάδα PSE επέστρεψε 322107 ευρώ και η ομάδα ELDR/ALDR επέστρεψε 788845 ευρώ μη χρησιμοποιηθέντων ποσών στον προϋπολογισμό του Κοινοβουλίου, δεδομένου ότι αυτά τα ποσά δεν μπορούσαν να μεταφερθούν·

49. διαπιστώνει ότι οι πολιτικές ομάδες χρησιμοποίησαν μόνο — κατά μέσο όρο — το 66 % των πιστώσεων που τους διατέθηκαν (2004: 74 %)·

Πολιτικά κόμματα σε ευρωπαϊκό επίπεδο

50. διαπιστώνει ότι κατά τη λήξη του δημοσιονομικού έτους 2005 οι λογαριασμοί παρουσίαζαν την εξής εικόνα:

(σε ευρώ) |

Προϋπολογισμός 2005 που εκτελέσθηκε στο πλαίσιο της συμφωνίας |

Κόμματα [20] | Ίδιοι πόροι σύνολο επιχορηγήσεων από το ΕΚ | Σύνολο εσόδων | επιχορήγηση ως ποσοστό των επιλέξιμων δαπανών | (μέγιστο ποσοστό 75 %) |

PPE | 1053583,60 | 2398941,14 | 3452524,74 | 70,08 % |

PSE | 848943,72 | 2489175,00 | 3338118,72 | 74,76 % |

ELDR | 358234,17 | 819562,69 | 1177796,86 | 70,10 % |

EFGP | 205699,82 | 568261,00 | 773960,82 | 73,64 % |

AEN | 38184,98 | 114330,48 | 152515,46 | 74,96 % |

PDE | 85932,25 | 253933,49 | 339865,74 | 74,86 % |

GE | 121956,00 | 365868,00 | 487824,00 | 69,49 % |

EFA | 84530,51 | 217906,00 | 302436,51 | 72,05 % |

Σύνολο | 2797065,05 | 7117977,80 | 10025042,85 | 72,18 % |

51. υπογραμμίζει ότι οι εξωτερικοί ελεγκτές των κομμάτων επιβεβαίωσαν ότι οι λογαριασμοί είναι σύμφωνοι με τις ισχύουσες διατάξεις που περιλαμβάνονται στα άρθρα 6, 7, 8 και 10 του κανονισμού (ΕΚ) αριθ. 2004/2003 του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το Καθεστώς και τη χρηματοδότηση των πολιτικών κομμάτων σε ευρωπαϊκό επίπεδο [21] και ότι οι λογαριασμοί παρουσιάζουν πραγματική και πιστή εικόνα της οικονομικής κατάστασης των πολιτικών κομμάτων στα τέλη του οικονομικού έτους 2005·

52. παρατηρεί, ωστόσο, ότι

- το Κόμμα της Ευρωπαϊκής Αριστεράς (GE) υπερέβη τον προσωρινό προϋπολογισμό του και είχε απώλειες ύψους 42000 ευρώ, οι οποίες δεν καλύπτονται πλήρως από το υπάρχον κεφάλαιο· το κόμμα πρέπει ως εκ τούτου να βελτιώσει σημαντικά τις δομές εσωτερικού ελέγχου που διαθέτει, ενώ είναι αναγκαία η άμεση αναδιάρθρωση του κεφαλαίου του, ώστε να καλυφθεί το παθητικό του 2005 και να διασφαλιστεί επαρκές αποθεματικό για το μέλλον,

- η εκτέλεση του προϋπολογισμού της Ένωσης για την Ευρώπη των Εθνών (ΑEN) και του Ευρωπαϊκού Δημοκρατικού Κόμματος (PDE) υπολειπόταν των προσωρινών προϋπολογισμών τους, πράγμα που είχε ως αποτέλεσμα μείωση της επιχορήγησης και επιστροφή του καταβληθέντος πλεονάσματος (110669,52 ευρώ από την ομάδα AEN και 113690,51 ευρώ από την ομάδα PDE)·

53. επισημαίνει το γεγονός ότι τα κόμματα σε ευρωπαϊκό επίπεδο επέτυχαν υψηλό ποσοστό χρησιμοποίησης των πιστώσεων που τους διατέθηκαν·

54. τονίζει εκ νέου την σημασία των προτάσεών του για την περαιτέρω βελτίωση του κανονισμού (EΚ) αριθ. 2004/2003, όπως διευκρινίστηκε στο ψήφισμά του της 23ης Μαρτίου 2006 [22]·

55. εκφράζει την ικανοποίησή του για το γεγονός ότι επιτεύχθηκαν οι ακόλουθες βελτιώσεις όσον αφορά την χρηματοδότηση των πολιτικών κομμάτων σε ευρωπαϊκό επίπεδο, μετά από απόφαση του Προεδρείου της 1ης Φεβρουαρίου 2006:

- οι επιλέξιμες δαπάνες στο πλαίσιο της επιχορήγησης του τρέχοντος έτους (ν) είναι δυνατό να καταβληθούν το έτος ν+1,

- το Προεδρείο ενέκρινε ενδεικτικό πολυετή προϋπολογισμό για την περίοδο 2007-2009·

56. παραμένει πεπεισμένο ότι τα πολιτικά κόμματα σε ευρωπαϊκό επίπεδο πρέπει να έχουν τη δυνατότητα να δημιουργήσουν αποθεματικό, το οποίο θα τους δίνει τη δυνατότητα, σε περίπτωση διάλυσης του κόμματος, να ανταποκριθούν στις νόμιμες υποχρεώσεις τους έναντι των υπαλλήλων τους και των αντισυμβαλλομένων τους· ζητεί από την Επιτροπή να πάψει να αγνοεί τη δέσμευση που ανέλαβε κατά τη διαδικασία διαβούλευσης της 21ης Νοεμβρίου 2006, όσον αφορά την υποβολή πρότασης για την τροποποίηση του κανονισμού (ΕΚ) αριθ. 2004/2003 με τη θέσπιση κατάλληλων διατάξεων για την εξαίρεση από τον κανόνα περί μη κερδοσκοπικού χαρακτήρα στο άρθρο 109 του δημοσιονομικού κανονισμού, των ιδίων πόρων, ιδιαίτερα δε των συνεισφορών και των συνδρομών των μελών, που συγκεντρωτικά για τις ετήσιες δραστηριότητες των πολιτικών κομμάτων σε ευρωπαϊκό επίπεδο υπερβαίνουν το 25 % του κόστους που βαρύνει το δικαιούχο κόμμα σύμφωνα με το άρθρο 10(2) του κανονισμού (ΕΚ) αριθ. 2004/2003·

Πολιτική ακινήτων του Κοινοβουλίου

57. αναγνωρίζει ότι αποτελεί πάγια πολιτική του Κοινοβουλίου να γίνεται ιδιοκτήτης των κτιρίων που χρησιμοποιεί· κατά συνέπεια, από το 1992 έως το 2005 επένδυσε συνολικά 1,4 δισεκατομμύρια ευρώ στην ιδιοκτησία ακινήτων, εξοικονομώντας με αυτόν τον τρόπο, σύμφωνα με τους υπολογισμούς του, περίπου 700 εκατ. ευρώ σε ενοίκια και έξοδα έως τα τέλη του 2006·

58. ζητεί από το Γενικό Γραμματέα να παράσχει στην αρμόδια κοινοβουλευτική επιτροπή λεπτομερή στοιχεία σχετικά με το κόστος της διατήρησης των τριών τόπων εργασίας του Κοινοβουλίου, συνολικά και ανά τόπο εργασίας, δεδομένου ότι η τελευταία ενημέρωση που ζητήθηκε ανάγεται στο 2000, όταν η Ένωση είχε μόνο 15 μέλη, έτσι ώστε το Κοινοβούλιο να έχει καλύτερη εικόνα της δομής του κόστους του και να μπορέσει να εντοπίσει τομείς που επιδέχονται εξοικονόμηση·

Στρασβούργο

59. επαναλαμβάνει ότι η Επιτροπή Ελέγχου των Προϋπολογισμών έχει εξετάσει διεξοδικά τα γεγονότα που σχετίζονται με την αγορά των κτιρίων Winston Churchill (WIC), Salvador de Madariaga (SDM) και IPE III, ενόψει της απαλλαγής 2004 του Κοινοβουλίου·

60. υπογραμμίζει ότι έκτοτε το Κοινοβούλιο έγινε ιδιοκτήτης των τριών κτιρίων, μετά από την ομόφωνη απόφαση του Προεδρείου του της 23ης Οκτωβρίου 2006· οι οικονομικές και νομικές διατάξεις της πράξης μεταβίβασης προέβλεπαν τα εξής:

- τιμή πώλησης 143125000 ευρώ, που καταβάλλεται σε μετρητά κατά την υπογραφή, ενώ για τα δύο κτίρια ορίστηκε η συμβολική τιμή του 1 ευρώ για το καθένα,

- τα κτίρια προβλέπεται να περιέλθουν στην κατοχή του Κοινοβουλίου κατά την ημερομηνία εφαρμογής της πράξης,

- το πρόγραμμα των εργασιών ανακαίνισης των κτιρίων, που αρχικά συμφωνήθηκε με την SCI-Erasme προβλέπεται να συνεχιστεί και να ολοκληρωθεί υπό την ευθύνη του Δήμου του Στρασβούργου,

- ο Δήμος του Στρασβούργου θα μεριμνήσει για την χρηματοδότηση και εκτέλεση των αναγκαίων εργασιών, ώστε το κτίριο IPE III να καταταχθεί στην πρώτη κατηγορία των κτιρίων υποδοχής κοινού έως την 31η Δεκεμβρίου 2007 το αργότερο·

61. διαπιστώνει ότι το Προεδρείο, με την ευκαιρία αυτή, ενέκρινε επίσης την καταβολή των ενοικίων για τα τρία κτίρια για ολόκληρο το έτος 2006 έως την υπογραφή της συμφωνίας πλαισίου ( 28 Σεπτεμβρίου 2006), σύμφωνα με την γνωμοδότηση που εξέδωσε η νομική υπηρεσία στις 26 Ιουνίου 2006: 7352644,14 ευρώ για τα κτίρια WIC και SDM και 4023329,90 ευρώ για το κτίριο IPE III·

62. διαπιστώνει επιπλέον ότι η πράξη μεταβίβασης προέβλεπε ότι, εάν το Κοινοβούλιο παραχωρήσει ολόκληρο το κτιριακό συγκρότημα — σε τρίτο μέρος ή σε όργανο ή οργανισμό της Ευρωπαϊκής Ένωσης — το κτίριο/τα κτίρια θα περιέλθει/περιέλθουν εκ νέου στην ιδιοκτησία του Δήμου του Στρασβούργου στην συμβολική τιμή του 1 ευρώ: η τιμή για τα κτίρια θα αποτελέσει αντικείμενο αμοιβαίας συμφωνίας μεταξύ του Κοινοβουλίου και του Δήμου του Στρασβούργου ή — σε περίπτωση απουσίας συμφωνίας αυτού του είδους — θα καθοριστεί μέσω αξιολόγησης πραγματογνωμόνων·

Λουξεμβούργο

63. λαμβάνει γνώση των στοιχείων της συμφωνίας-πλαισίου μεταξύ των αρχών του Λουξεμβούργου και του Κοινοβουλίου όσον αφορά την επέκταση του κτιρίου Konrad Adenauer (KAD I και II)· η συμφωνία-πλαίσιο καλύπτει το οικόπεδο, το δικαίωμα του Κοινοβουλίου να εκμισθώσει ολόκληρο το κτίριο ή ένα τμήμα του και τους όρους χορήγησης δικαιώματος in rem σε οποιονδήποτε αγοραστή των κτιρίων·

64. διαπιστώνει επιπλέον ότι το κόστος διαχείρισης των εργασιών για τη διενέργεια περαιτέρω μελετών, το κόστος διαχείρισης των εργασιών για την αναβάθμιση του κτιρίου KAD και το κόστος των συμβάσεων εργασίας υπολογίστηκε σε 345170900 ευρώ (αξία Μαΐου 2005)·

65. τονίζει ότι θα επιδιώξει περιβαλλοντική πιστοποίηση για την επέκταση του κτιρίου KAD, όπως επιβάλλει η προσχώρησή του στο Σύστημα Οικολογικής Διαχείρισης και Οικολογικού Ελέγχου (EMAS)·

Βρυξέλλες

66. υπενθυμίζει ότι στις 10 Οκτωβρίου 2004 υπέγραψε σύμβαση μακροχρόνιας μίσθωσης με τον εργολάβο, με την οποία παρέχεται το δικαίωμα in rem για την κατασκευή των κτιρίων D4-D5 με δυνατότητα αγοράς· ο συνολικός προϋπολογισμός ανέρχεται σε 325,2 εκατομμύρια ευρώ· έχουν πραγματοποιηθεί προπληρωμές της τάξης των 192,6 εκατομμυρίων ευρώ·

67. διαπιστώνει ότι το Προεδρείο ενέκρινε τη δημιουργία χώρου πολιτιστικών εκδηλώσεων και Ευρωπαϊκού Κέντρου Επισκεπτών στο κτίριο D4 τον Ιούλιο 2005·

68. τονίζει ότι το βελγικό κράτος, για τελευταία φορά σε επιστολή που απέστειλε ο πρωθυπουργός Guy Verhofstadt στις 28 Σεπτεμβρίου 2004, εγγυήθηκε ότι το οικόπεδο και τα έξοδα ανάπτυξης του χώρου θα επιστραφούν στο Κοινοβούλιο και ότι αυτή είναι η συνήθης διαδικασία που εφαρμόζεται επίσης και στα λοιπά ευρωπαϊκά θεσμικά όργανα·

69. εκφράζει, ωστόσο, αποδοκιμασία για το γεγονός ότι οι βελγικές αρχές δεν έχουν τηρήσει μέχρι σήμερα την συμφωνία σχετικάμε το κόστος του οικοπέδου που υπολογίζεται σε 43 εκατομμύρια ευρώ και ότι αμφισβητούν το συνολικό ποσό που προβλέπεται να επιστραφεί στο Κοινοβούλιο για τα έξοδα ανάπτυξης του χώρου για τα κτίρια D4-D5, που υπολογίζονται από τις υπηρεσίες του Κοινοβουλίου σε 30,8 εκατομμύρια ευρώ·

70. κρίνει απαράδεκτη την προσφορά των 15 εκατομμυρίων ευρώ που υπέβαλαν οι βελγικές αρχές· φρονεί ότι το κόστος πλακόστρωσης της στέγης που καλύπτει τον σιδηροδρομικό σταθμό, η οποία είναι δημόσια δίοδος, δεν είναι δυνατόν — για λόγους αρχής — να χρηματοδοτηθεί από τον προϋπολογισμό του Κοινοβουλίου·

71. εκφράζει την υποστήριξή του στον Πρόεδρο και το Προεδρείο στη διευθέτηση της αντιδικίας μεταξύ των βελγικών αρχών και του Ευρωπαϊκού Κοινοβουλίου για τη διασφάλιση των οικονομικών και θεσμικών συμφερόντων του·

72. καλεί, ως εκ τούτου τη βελγική κυβέρνηση να τηρήσει την προαναφερθείσα συμφωνία·

73. θεωρεί ότι η κατασκευή των νέων κτιρίων του Κοινοβουλίου και οι συνακόλουθες επενδύσεις για κατασκευαστικά έργα γύρω από αυτά τα κτίρια είχαν επιπτώσεις στην γειτονική περιοχή που τα περιβάλλει όσον αφορά τη στέγαση, την κυκλοφορία, και τις συνθήκες εργασίας και διαβίωσης, και καλεί στο πλαίσιο αυτό το Γενικό Γραμματέα του να ακολουθήσει πολιτική τακτικών διαβουλεύσεων με εκπροσώπους των κατοίκων της περιοχής και να υποβάλει έκθεση σχετικά με τα αποτελέσματα των προσπαθειών για περιορισμό των πιθανών επιπτώσεων της παρουσίας του Κοινοβουλίου σε συντονισμό με τις τοπικές αρχές έγκαιρα για την προσεχή απαλλαγή·

Σύστημα εθελούσιας συνταξιοδότησης

74. υπενθυμίζει ότι το Ελεγκτικό Συνέδριο στις ετήσιες εκθέσεις του έχει επανειλημμένα επισημάνει — για τελευταία φορά το 2005 (πίνακας 10.2)— ότι πρέπει να δημιουργηθεί επαρκής νομική βάση για το σύστημα επικουρικής σύνταξης του Κοινοβουλίου· υπενθυμίζει επιπλέον ότι, σύμφωνα με το Ελεγκτικό Συνέδριο, πρέπει να θεσπιστούν σαφείς κανόνες για την περίπτωση ελλείμματος· διαπιστώνει, ωστόσο ότι η άποψη των νομικών υπηρεσιών του Κοινοβουλίου είναι ότι υπάρχει ήδη επαρκής νομική βάση για το σύστημα επικουρικής σύνταξης στο πλαίσιο της ρυθμιστικής αυτονομίας του Ευρωπαϊκού Κοινοβουλίου που ορίζεται στο άρθρο 199 της Συνθήκης ΕΚ (πρώην άρθρο 142 της Συνθήκης ΕΟΚ), με το οποίο εκχωρείται στο Ευρωπαϊκό Κοινοβούλιο το δικαίωμα να λαμβάνει οποιαδήποτε μέτρα απαιτούνται για την εσωτερική οργάνωσή του και ότι, όταν τεθεί σε ισχύ το Καθεστώς των βουλευτών, το άρθρο 27 του Καθεστώτος θα αποτελεί τη νομική βάση για το ταμείο συντάξεων·

75. διαπιστώνει ότι το Νοέμβριο 2005, το Ταμείο Εθελούσιας Συνταξιοδότησης είχε 474 μέλη, τα οποία κατέβαλαν μηνιαία εισφορά — η οποία αφαιρέθηκε απευθείας από τις αποζημιώσεις γενικών εξόδων — ύψους 948 ευρώ, αντιπροσωπεύοντας το ένα τρίτο· ταυτόχρονα, το Κοινοβούλιο κατέβαλε μηνιαία εισφορά ύψους 1896 ευρώ ανά βουλευτή·

76. καλεί τα μέλη του Ταμείου Εθελούσιας Συνταξιοδότησης να αποδείξουν έως τα τέλη Νοεμβρίου 2007 ότι οι εισφορές τους που αφαιρέθηκαν από τις αποζημιώσεις γενικών εξόδων καταβλήθηκαν από ιδιωτική πηγή εισοδήματος· σε αντίθετη περίπτωση τα μέλη του ταμείου παραμένουν εκτεθειμένα σε κατηγορίες ότι δημιουργούν κρυφή πρόσθετη πηγή εσόδων·

77. καλεί τη διοίκησή του να αναστείλει τις πληρωμές — από τον Ιανουάριο 2008— για τους βουλευτές που δεν απέδειξαν ότι η προσωπική εισφορά τους καταβλήθηκε από ιδιωτική πηγή εισοδήματος·

78. υπενθυμίζει στο Προεδρείο και στη διοίκησή του ότι θα έπρεπε να είχαν προτείνει μέτρα, πριν από τις 30 Μαρτίου 2007, που να διασφαλίζουν ότι η καταβολή των προσωπικών εισφορών των μελών του ταμείου στο σύστημα συνταξιοδότησης πραγματοποιείται μέσω εντολών απευθείας πληρωμής από προσωπική πηγή εισοδήματος [23]·

79. διαπιστώνει ότι το Ταμείο Εθελούσιας Συνταξιοδότησης κατόρθωσε να μειώσει το αναλογιστικό έλλειμμά του, το οποίο υπάρχει ήδη εδώ και μια πενταετία, από 43756745 ευρώ το 2004 σε 28875471 ευρώ το 2005, βελτιώνοντας με αυτόν τον τρόπο την αναλογιστική χρηματοδοτική θέση του από 76,8 % το 2004 σε 86,1 % το 2005· υπογραμμίζει ότι τα τελευταία έτη το χρηματιστήριο αποδείχθηκε εξαιρετικά ασταθές και ότι, κατά συνέπεια, δεν υπάρχει καμία βεβαιότητα όσον αφορά την κατεύθυνση προς την οποία θα εξελιχθεί το αναλογιστικό έλλειμμα του ταμείου·

80. καλεί τον διαχειριστή επενδύσεων του Ταμείου να ευνοήσει τις επενδύσεις "χαμηλού κινδύνου" και να παρακολουθεί τα δεοντολογικά επενδυτικά πρότυπα, όπως ορίζονται στα ψηφίσματα του Κοινοβουλίου·

81. λαμβάνει γνώση του γεγονότος ότι ένας βουλευτής μπορεί από τον Ιανουάριο του 2005 να λάβει από το 60ο έτος της ηλικίας του και μετά από μόλις πέντε έτη εισφορών σύνταξη 1304 ευρώ·

82. εκφράζει επιδοκιμασία για το γεγονός ότι το Προεδρείο του έχει συστήσει ομάδα εργασίας για να εξετάσει την οικονομική κατάσταση του Ταμείου Εθελούσιας Συνταξιοδότησης με βάση ανεξάρτητη αναλογιστική μελέτη· ζητεί τακτική ενημέρωση της Επιτροπής Ελέγχου των Προϋπολογισμών σχετικά με τα συμπεράσματα της ομάδας εργασίας·

83. φρονεί ότι η σχέση μεταξύ Κοινοβουλίου και ταμείου συνταξιοδότησης πρέπει να τοποθετηθεί σε συμβατική βάση, όταν η ομάδα εργασίας του Προεδρείου ολοκληρώσει το έργο της·

84. φρονεί ότι όταν το Καθεστώς των βουλευτών του Ευρωπαϊκού Κοινοβουλίου τεθεί σε ισχύ, το Ταμείο Εθελούσιας Συνταξιοδότησης θα πρέπει να περιοριστεί στον σεβασμό των δικαιωμάτων (που θα έχουν αποκτηθεί έως τον Ιούνιο 2009), πράγμα που σημαίνει ότι ούτε οι βουλευτές του Ευρωπαϊκού Κοινοβουλίου ούτε τα μέλη του ταμείου μπορούν να συνεχίσουν να καταβάλλουν εισφορές στο ταμείο· καλεί το Προεδρείο να λάβει τα αναγκαία μέτρα,

Οι βοηθοί των βουλευτών του Ευρωπαϊκού Κοινοβουλίου

85. επικροτεί την απόφαση του Προεδρείου της 25ης Σεπτεμβρίου 2006, με την οποία εξέδωσε κώδικα για τους βοηθούς των βουλευτών του Ευρωπαϊκού Κοινοβουλίου· φρονεί ότι θα πρέπει να εκδοθεί για κάθε βουλευτή προσωπικό αντίγραφο του κώδικα στην γλώσσα του/της·

86. διαπιστώνει, με βάση αριθμητικά στοιχεία που παρέσχε ο Γενικός Γραμματέας στις 24 Ιανουαρίου 2007, ότι ο συνολικός αριθμός των διαπιστευμένων βοηθών ανέρχεται επί του παρόντος σε 1416, από τους οποίους 433 είναι πάροχοι υπηρεσιών (φυσικά πρόσωπα), σχεδόν 583 έχουν σύμβαση εργασίας απευθείας με τον βουλευτή και οι υπόλοιποι 400 απασχολούνται μέσω παρόχου υπηρεσιών· από αυτούς περίπου 138 έχουν σύμβαση εργασίας με βάση την βελγική νομοθεσία (14 % των διαπιστευμένων βοηθών με συμβάσεις εργασίας)· το 2005 υπήρχαν 4060 συμβάσεις για τους βοηθούς των βουλευτών (συμπεριλαμβανομένων 1673 υπαλλήλων και 2387 παρόχων υπηρεσιών — από τους οποίους 1687 είναι φυσικά πρόσωπα και 700 νομικά πρόσωπα), ενώ 492 ασκούμενοι πληρώθηκαν από τις αποζημιώσεις των βοηθών των βουλευτών·

87. υπογραμμίζει, σε αυτό το πλαίσιο, την σπουδαιότητα του ελέγχου των αποζημιώσεων των βοηθών των βουλευτών, ο οποίος δεν θα είναι διαθέσιμος παρά μόνο κάποια μεταγενέστερη χρονική στιγμή του τρέχοντος έτους· ζητεί, ως εκ τούτου, από την Επιτροπή Ελέγχου των Προϋπολογισμών να δώσει συνέχεια σε αυτήν την έκθεση ελέγχου και στις προηγούμενες παρατηρήσεις της σχετικά με τις αποζημιώσεις των βουλευτών [24] κατά τη διάρκεια της διαδικασίας απαλλαγής 2006·

88. λαμβάνει γνώση του γεγονότος ότι η ανάπτυξη Καθεστώτος των βουλευτών απαιτεί διαπραγματεύσεις με την Επιτροπή και το Συμβούλιο και ότι το Προεδρείο επιθυμεί επίσης να συμβουλευτεί την Επιτροπή Νομικών Θεμάτων· καλεί, ως εκ τούτου το νεοεκλεγέν Προεδρείο να ασκήσει πιέσεις για την προώθηση αυτού του ζητήματος, με στόχο την ρύθμιση των όρων πρόσληψης και εργασίας καθώς και των συστημάτων κοινωνικής ασφάλισης και φορολογίας των βοηθών·

89. είναι της άποψης ότι, υπό το φως της υπό εξέλιξη συζήτησης σχετικά με αυτό το ζήτημα, θα ήταν σκόπιμο να παραταθεί η εντολή της κοινοβουλευτικής ομάδας εργασίας για τους βοηθούς των βουλευτών·

Σχέδιο Κυότο + για το Ευρωπαϊκό Κοινοβούλιο

90. υπενθυμίζει ορισμένα από τα βασικά αριθμητικά στοιχεία που αντανακλούν τον τεράστιο αντίκτυπο που έχει το Ευρωπαϊκό Κοινοβούλιο στο περιβάλλον (αριθμητικά στοιχεία για το 2004):

- δαπάνες ηλεκτρικού ρεύματος 6,2 εκατομμύρια ευρώ

- θέρμανση και υγραέριο 235364 GJ/έτος

- εκπομπές CO211245 τόνοι/έτος

- χαρτί/τυπογραφείο 70523 κιβώτια των 2500 φύλλων A4 (846.3 τ.)

- νερό 167830 m3 = 258836 ευρώ

- συνήθη απορρίμματα 2098 τόνοι = 347387 ευρώ

- χώροι στάθμευσης αυτοκινήτων 5156 θέσεις

91. ζητεί από το Γενικό Γραμματέα να υποβάλει στην αρμόδια κοινοβουλευτική επιτροπή ανάλυση των περιβαλλοντικών επιπτώσεων που συνεπάγονται, αφενός, οι τρεις τόποι εργασίας του Κοινοβουλίου, συνολικά και ανά τόπο εργασίας και, αφετέρου, οι σχετικές δαπάνες μετακίνησης·

92. χαιρετίζει την απόφαση του Προεδρείου της 19ης Απριλίου 2004, με την οποία θεσπίζεται Σύστημα Περιβαλλοντικής Διαχείρισης στο Ευρωπαϊκό Κοινοβούλιο, σύμφωνα με το Σύστημα Οικολογικής Διαχείρισης και Οικολογικού Ελέγχου (κανονισμός EMAS), το οποίο παρέχει εξαιρετικό εργαλείο για την διαχείριση του περιβαλλοντικού αντίκτυπου των δραστηριοτήτων του Κοινοβουλίου·

93. χαιρετίζει επίσης και άλλες πρωτοβουλίες για τον περιορισμό του αντίκτυπου του Κοινοβουλίου στο περιβάλλον, όπως την αναδιοργάνωση του τυπογραφείου, την καθιέρωση της χρήσης νέων και ελαφρύτερων κιβωτίων για την μεταφορά των εγγράφων, την προσφορά ποδηλάτων στις Βρυξέλλες και το Λουξεμβούργο, την διοργάνωση βιντεοδιασκέψεων και την ανακύκλωση των περιεκτών μελάνης·

94. επικροτεί την καταχώριση στο EMAS ως πολύ θετικό βήμα· εκφράζει, ωστόσο την αποδοκιμασία του για το γεγονός ότι στο σχέδιο δράσης EMAS τίθενται μετριοπαθείς μόνο στόχοι μείωσης (ήτοι: 5% για την θέρμανση και τον κλιματισμό), προτείνονται μακρινές προθεσμίες (ήτοι: 2011 για την μείωση της κατανάλωσης ενέργειας για τον φωτισμό) και συστήνονται διάφορες ομάδες μελέτης, οι εργασίες των οποίων επικεντρώνονται σε μεμονωμένες βελτιώσεις·

95. τονίζει ότι η Ευρωπαϊκή Ένωση διαδραματίζει ηγετικό ρόλο στη συζήτηση σχετικά με την αλλαγή του κλίματος σε διεθνές επίπεδο· φρονεί, ως εκ τούτου, ότι το Κοινοβούλιο πρέπει να συνεισφέρει ενεργά όχι μόνο στην υλοποίηση των δεσμεύσεων που ανέλαβε η ΕΕ στο πλαίσιο του Πρωτοκόλλου του Κυότο, αλλά και στην επίτευξη των στόχων που τέθηκαν στα δικά του ψηφίσματα για την αλλαγή του κλίματος και συγκεκριμένα του στόχου της μείωσης των εκπομπών CO2 κατά 30 % έως το 2020·

96. καλεί την διοίκησή του να καταρτίσει ένα σχέδιο Κυότο +, το οποίο θα περιλαμβάνει σχέδιο δράσης πιο φιλόδοξο και πιο εκτεταμένο από τα μέτρα που προβλέπονται στο πλαίσιο EMAS, με στόχο να αποδειχθεί στο ευρύ κοινό ότι καταβάλλει προσπάθειες για την επίτευξη στόχων τους οποίους ζητεί και από άλλους να επιτύχουν·

97. πιστεύει ότι οι δράσεις που θα περιληφθούν σε ένα σχέδιο Κυότο + πρέπει να περιλαμβάνουν τις εξής συνιστώσες:

- διασφάλιση ότι η επέκταση του κτιρίου KAD στο Λουξεμβούργο θα αποτελέσει παράδειγμα αξιοποίησης της βέλτιστης περιβαλλοντικής πρακτικής (επί παραδείγματι με την εγκατάσταση συστήματος ανάκτησης, αποθήκευσης και επαναχρησιμοποίησης ομβρίων υδάτων, με τη χρήση οικολογικής τεχνολογίας για τον περιορισμό της ενεργειακής κατανάλωσης, τη χρήση σύγχρονης τεχνολογίας όπως η προηγμένη θερμομόνωση ή με την εγκατάσταση συστημάτων κλιματισμού που ευνοούν την ανάκτηση δωρεάν θερμίδων και ψυχρομονάδων, τη χρήση ηλιακών συλλεκτών για θέρμανση του ύδατος και τη δυνατότητα εγκατάστασης μονάδας συνδυασμένης παραγωγής ηλεκτρισμού-θερμότητας),

- κατάρτιση ολοκληρωμένου σχεδίου ενεργειακής απόδοσης, με βάση όχι μόνο τον έλεγχο της ενεργειακής κατανάλωσης αλλά και με βάση μελέτη όσον αφορά τους βασικούς λόγους ενεργειακών απωλειών· η ενεργειακή απώλεια θα μπορούσε να αποτυπωθεί οπτικά με θερμογραφική απεικόνιση των κτιρίων,

- εξέταση της περιπτώσεως αλλαγής του φορέα παροχής ηλεκτρικής ενέργειας ή επαναδιαπραγμάτευση της σύμβασης με τον(τους) υπάρχοντα(ες), με στόχο την αγορά ενέργειας από εταιρείες οι οποίες επιβαρύνουν ελάχιστα το περιβάλλον,

- περαιτέρω μείωση της χρήσης χαρτιού (που το 2004 έφτασε τους 846 τόνους),

- προσπάθεια για σημαντική μείωση της κατανάλωσης ύδατος (που δεν φαίνεται να συγκαταλέγεται στους στόχους του τρέχοντος σχεδίου δράσης EMAS),

- μείωση των εκπομπών CO2 των υπηρεσιακών αυτοκινήτων του στο επίπεδο των 130 gr/km μέχρι το 2012,

- εξέταση της δυνατότητας χρήσης υβριδικών οχημάτων ως υπηρεσιακών αυτοκινήτων, όπου αυτό είναι δυνατόν,

- διοργάνωση ενημερωτικής εκστρατείας στο Κοινοβούλιο, στο πλαίσιο της οποίας θα παρουσιαστεί — με βάση τις μεταφορικές ανάγκες και τις προτιμήσεις του μόνιμου και λοιπού προσωπικού που έχουν ήδη αποτυπωθεί σε μελέτες — σχέδιο κινητικότητας του Κοινοβουλίου, στο οποίο θα επισημαίνονται τα πλεονεκτήματα και θα ενθαρρύνεται η χρήση των αειφόρων μέσων μεταφοράς (π.χ. πεζοπορία, ποδηλασία, χρήση των δημόσιων μέσων μεταφοράς, από κοινού χρήση ιδιωτικών αυτοκινήτων κ.λπ.),

- καθιέρωση επαφών με τους τοπικούς και περιφερειακούς φορείς παροχής δημόσιων μεταφορών, με σκοπό τη δημιουργία πιο αποτελεσματικού δικτύου δημοσίων μεταφορών, το οποίο θα προσελκύει περισσότερους πελάτες από το προσωπικό του Κοινοβουλίου και άλλων θεσμικών οργάνων,

- διατύπωση αιτήματος προς το Προεδρείο για σύσταση μόνιμου και ορατού σημείου πληροφοριών σχετικά με τη διαχείριση της κινητικότητας, που θα παρέχει στους πελάτες πληροφορίες και βοήθεια σχετικά με την αειφόρο κινητικότητα,

- ενθάρρυνση της χρήσης εξοπλισμού της τεχνολογίας της πληροφορίας και βιντεοδιασκέψεων για τη μείωση των μετακινήσεων,

- προσπάθεια για τη μείωση της απόστασης που διανύουν μέχρι να φθάσουν στον καταναλωτή, τα τρόφιμα που πωλούνται στα κυλικεία και τα εστιατόρια του Κοινοβουλίου·

Ισότητα ευκαιριών στο Ευρωπαϊκό Κοινοβούλιο

98. πιστεύει ότι η παροχή ίσων ευκαιριών πρέπει να αποτελέσει αναπόσπαστο τμήμα της πολιτικής του Κοινοβουλίου στον τομέα του προσωπικού· χαιρετίζει, κατά συνέπεια, τη γενική έκθεση που υπέβαλε ο αρμόδιος για την ισότητα των φύλων Αντιπρόεδρος, την οποία το Προεδρείο ενέκρινε στις 29 Νοεμβρίου 2006· αναμένει την πλήρη εφαρμογή των συμπερασμάτων της έκθεσης αυτής·

99. επισημαίνει ότι η πολιτική του Κοινοβουλίου στον τομέα της ισότητας ευκαιριών πρέπει να αποτελέσει αναπόσπαστο τμήμα των διαδικασιών προκήρυξης διαγωνισμών και, κατά συνέπεια, πρέπει να λαμβάνεται δεόντως υπόψη κατά τη σύναψη συμβάσεων με εταιρείες που παρέχουν υπηρεσίες το Κοινοβούλιο·

100. συμφωνεί με τους στόχους που έθεσε το Προεδρείο για την τοποθέτηση γυναικών σε διοικητικές θέσεις· επισημαίνει με ικανοποίηση ότι οι στόχοι για την κάλυψη διευθυντικών θέσεων έχουν επιτευχθεί·

101. επισύρει την προσοχή στο γεγονός ότι εξακολουθεί να υπάρχει ανισορροπία στα μεσαία διοικητικά επίπεδα· χαιρετίζει την έρευνα που διενήργησε και τα μέτρα που έλαβε η Γενική Διεύθυνση Προσωπικού· ζητεί ωστόσο να υπάρξει αξιολόγηση του πιλοτικού προγράμματος επιμόρφωσης για γυναίκες που θα μπορούν να οριστούν σε θέσεις προϊσταμένων τμημάτων·

102. υπογραμμίζει ότι η καλύτερη εξισορρόπηση της επαγγελματικής με την ιδιωτική ζωή μπορεί να προαγάγει την ισότητα των ευκαιριών· ζητεί, κατά συνέπεια, να ληφθούν συγκεκριμένα μέτρα για την καθιέρωση πιο ευέλικτων εργασιακών ρυθμίσεων για το προσωπικό, που θα συμπληρώσουν τις υφιστάμενες διατάξεις του Κανονισμού Υπηρεσιακής Κατάστασης·

103. επισημαίνει τις προσπάθειες της ΓΔ Προσωπικού για τη βελτίωση των διοικητικών διαδικασιών και των διαδικασιών του προϋπολογισμού για την αντικατάσταση του προσωπικού που τελεί σε άδεια μητρότητας ή γονική/οικογενειακή άδεια και σε μερική απασχόληση· ζητεί από το Προεδρείο και την Επιτροπή Προϋπολογισμού να διαθέσουν τα αναγκαία δημοσιονομικά μέσα για τη διασφάλιση της συστηματικής αντικατάστασης των εν λόγω μελών του προσωπικού·

104. χαιρετίζει τις προσπάθειες για τη βελτίωση της δυνατότητας πρόσβασης στο Κοινοβούλιο ατόμων με αναπηρίες, είτε πρόκειται περί βουλευτών, είτε βοηθών, είτε μελών του προσωπικού, είτε πολιτών· χαιρετίζει το πιλοτικό πρόγραμμα που ενέκρινετο Προεδρείο για την πρακτική άσκηση ατόμων με αναπηρία ως μέτρο θετικής δράσης, έχοντας υπόψη ότι μακροπρόθεσμος στόχος είναι η πλήρης ένταξη της πτυχής των ατόμων με αναπηρία σε όλες τις διαδικασίες διαχείρισης του ανθρώπινου δυναμικού·

105. καλεί τον Γενικό Γραμματέα να λάβει πλήρως υπόψη το ψήφισμα τις 13ης Μαρτίου 2003 [25] για τη συνεκτίμηση της διάστασης του φύλου στην πολιτική που ακολουθεί το Κοινοβούλιο στον τομέα του προσωπικού· συνιστά την εγγραφή του θέματος της συνεκτίμησης της διάστασης του φύλου στον προϋπολογισμό του 2008·

Το Κοινοβούλιο και η Ευρωπαϊκή Υπηρεσία Καταπολέμησης της Απάτης (OLAF)

106. χαιρετίζει το γεγονός ότι η συνεργασία του Κοινοβουλίου με την OLAF θεωρείται σε γενικές γραμμές ικανοποιητική· εκφράζει ωστόσο την ανησυχία του σχετικά με το μεγάλο χρονικό διάστημα που απαιτείται για την ολοκλήρωση ορισμένων ερευνών·

107. ζητεί από την Επιτροπή Ελέγχου των Προϋπολογισμών να καλέσει τον διευθυντή της OLAF σε συζήτηση επί θεμάτων κοινού ενδιαφέροντος, πριν από τα τέλη Ιουλίου 2007·

108. έχει επίγνωση του γεγονότος ότι το Κοινοβούλιο και το Συμβούλιο θα συζητήσουν την αναθεώρηση του κανονισμού (EΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που διενεργεί η Ευρωπαϊκή Υπηρεσία Καταπολέμησης της Απάτης (OLAF) [26] στο εγγύς μέλλον·

"Ανεβάζοντας τον πήχη"— διοικητική μεταρρύθμιση του Κοινοβουλίου

109. επισημαίνει το γεγονός ότι η αναδιοργάνωση της γραμματείας του Κοινοβουλίου, με σκοπό την επίτευξη μεγαλύτερου επαγγελματισμού, υψηλότερης ποιότητας και συνέργιας, έχει σχεδόν ολοκληρωθεί· σημειώνει ότι έχουν προωθηθεί οι κάτωθι αλλαγές:

- χωρισμός της πρώην Γενικής Διεύθυνσης Επιτροπών και Αντιπροσωπειών σε δύο, με τη δημιουργία Γενικής Διεύθυνσης Εσωτερικής Πολιτικής και Γενικής Διεύθυνσης Εξωτερικής Πολιτικής, λαμβάνοντας κατ' αυτόν τον τρόπο υπόψη το αυξανόμενο νομοθετικό φόρτο εργασίας και το επίπεδο εξειδίκευσης,

- βελτίωση των σχέσεων του Ευρωπαϊκού Κοινοβουλίου με τα εθνικά κοινοβούλια,

- διάλυση της πρώην Γενικής Διεύθυνσης Έρευνας και επανασύστασή της υπό τη μορφή τμημάτων πολιτικής που συνεργάζονται στενά με τις κοινοβουλευτικές επιτροπές,

- προικοδότηση των κοινοβουλευτικών επιτροπών με προϋπολογισμό για πραγματογνώμονες για τη διενέργεια εξωτερικών μελετών και για συνεισφορά ανεξάρτητων εμπειρογνωμόνων,

- προώθηση της χρήσης της βιβλιοθήκης του,

- σύσταση οριζόντιων ομάδων έργου σε θέματα προτεραιότητας, και

- βελτίωση της ποιότητας των κοινοβουλευτικών κειμένων·

110. χαιρετίζει την πρόοδο που σημειώθηκε με την εφαρμογή της μεταρρύθμισης·

111. υπογραμμίζει, ταυτόχρονα, ότι, όσον αφορά τις εξωτερικές μελέτες, πρέπει να είναι σαφείς οι προδιαγραφές των μελετών, να διατίθεται επαρκής χρηματοδότηση και να τίθενται ρεαλιστικές προθεσμίες στα ερευνητικά ινστιτούτα να διατυπώνουν ποιοτικές συμβουλευτικές γνώμες·

Συνέχεια που δόθηκε στο ψήφισμα χορήγησης απαλλαγής του περασμένου έτους

112. σημειώνει ότι το Προεδρείο όρισε στις 30 Νοεμβρίου 2005 δύο Αντιπροέδρους και δύο Κοσμήτορες για την κατάρτιση του νέου Κανονισμού που θα διέπει την καταβολή των εξόδων και των αποζημιώσεων των μελών, στο πλαίσιο του Καθεστώτος των βουλευτών, το οποίο θα τεθεί σε εφαρμογή τον Ιούνιο του 2009· ζητεί να διαβιβαστεί στην Επιτροπή Ελέγχου των Προϋπολογισμών αντίγραφο της ενδιάμεσης έκθεσης, που εγκρίθηκε στις 13 Δεκεμβρίου 2006, καθώς και άλλα έγγραφα που ενδέχεται να εκπονήσει η ομάδα εργασίας· υπογραμμίζει ότι ο έλεγχος των κοινοβουλευτικών αποζημιώσεων των βουλευτών θα έχει μεγάλη αξία για το έργο της ομάδας εργασίας·

113. επισημαίνει ότι το Προεδρείο δεν έχει επί του παρόντος πρόθεση να τροποποιήσει τους κανόνες επιστροφής εξόδων ταξιδίου των βουλευτών, με σκοπό την επιστροφή στους βουλευτές που το επιθυμούν, μόνον του καταβεβλημένου κόστους των ταξιδιών· το 2005, 27 βουλευτές επέστρεψαν στο Κοινοβούλιο τμήμα των αποζημιώσεων ταξιδίου που είχαν λάβει (148963,57 ευρώ)·

114. επισημαίνει ότι οι κύριοι διατάκτες έλεγξαν συστηματικά μακροχρόνιες συμβάσεις του Κοινοβουλίου και ότι στο εγχείρημα αυτό δεν εντοπίστηκε περίπτωση στην οποία να επλήγησαν τα οικονομικά συμφέροντα του Κοινοβουλίου· χαιρετίζει το γεγονός ότι η διαδικασία αυτή στο μέλλον θα πραγματοποιείταισε ετήσια βάση και τα αποτελέσματά της θα περιλαμβάνονται στις ετήσιες εκθέσεις δραστηριοτήτων·

115. επισημαίνει ότι στο πλαίσιο της διεύρυνσης του 2004 δημιουργήθηκαν 984 θέσεις υπαλλήλων: 489 το 2003, 355 το 2004 και 150 το 2005· μέχρι τα τέλη Νοεμβρίου 2006, είχαν προσληφθεί 518 μόνιμοι υπάλληλοι και 336 προσωρινοί· επιπλέον, μέχρι τα τέλη Νοεμβρίου 2006, είχαν επίσης προσληφθεί 65 Βούλγαροι και 79 Ρουμάνοι επί συμβάσει·

116. λαμβάνει γνώση των νομικών και οργανωτικών προβλημάτων που συνδέονται με την καθιέρωση συστήματος ηλεκτρονικής υπογραφής: από νομικής σκοπιάς απαιτείται διευκρίνιση όσον αφορά τη συμβατότητα του σχεδίου αυτού με τις διατάξεις του κανονισμού που διέπει την κατάθεση τροπολογιών στην Ολομέλεια· από οργανωτικής σκοπιάς πρέπει να επαναπροσδιοριστούν οι ρυθμίσεις για την κατάθεση τροπολογιών και κοινοβουλευτικών ερωτήσεων·

117. ζητεί από τον Γενικό Γραμματέα να διευκρινίσει τον τρόπο με τον οποίο προτίθεται να εφαρμόσει τη Διοργανική Συμφωνία για τη Βελτίωση της Νομοθεσίας·

118. υπενθυμίζει ότι το Πειθαρχικό Συμβούλιο ολοκλήρωσε το έργο του όσον αφορά τον καταλογισμό ευθυνών για τη διαφορά ύψους 4136125 βελγικών φράγκων που διαπιστώθηκε μεταξύ του ταμείου και των λογαριασμών του 1982· ζητεί από τον Γενικό Γραμματέα να ενημερώσει την Επιτροπή Ελέγχου των Προϋπολογισμών σχετικά με το αποτέλεσμα της πειθαρχικής διαδικασίας, καθώς και εάν το εν λόγω ποσό επεστράφη εντόκως.

[1] ΕΕ L 60 της 8.3.2005.

[2] ΕΕ C 264 της 31.10.2006, σ. 1.

[3] DV/614096EN.doc

[4] ΕΕ C 263 της 31.10.2006, σ. 1.

[5] ΕΕ C 263 της 31.10.2006, σ. 10.

[6] EE L 248 της 16.9.2002, σ. 1. Κανονισμός όπως τροποποιήθηκε με τον κανονισμό (EΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).

[7] PE 349.540/Προεδρ./παρ./τελ.

[8] EE L 177 της 6.7.2007, σ. 3.

[9] EE L 262 της 7.10.2005, σ. 1.

[10] PE 377.686/ΠΡΟΕΔ.

[11] Βλ. παράγραφο 7 του προαναφερθέντος ψηφίσματος της 26ης Σεπτεμβρίου 2006.

[12] EE L 196 της 27.7.2005, σ. 28.

[13] EE L 330 της 4.11.2004, σ. 160.

[14] EE L 148 της 16.6.2003, σ. 62.

[15] Κανονισμός (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 357 της 31.12.2002, σ. 1).

[16] Παράγραφος 90 του ψηφίσματός του για την απαλλαγή 2001, ΕΕ L 148 της 16.6.2003, σ. 62.

[17] Επιστολή προς τον πρόεδρο της Επιτροπής Ελέγχου των Προϋπολογισμών της 11ης Ιανουαρίου 2007 (300319).

[18] Απόφαση του Προεδρείου της 30ής Ιουνίου 2003.

[] σύμφωνα με τους κανόνες εφαρμογής του κονδυλίου 3701 του προϋπολογισμού.

[] PPE: Ευρωπαϊκό Λαϊκό Κόμμα· PSE: Κόμμα Ευρωπαίων Σοσιαλιστών· ELDR: Κόμμα Φιλελευθέρων και Δημοκρατών για την Ευρώπη· EFPG: Ευρωπαϊκή Ομοσπονδία Πρασίνων· AEN: Ένωση για την Ευρώπη των Εθνών· PDE: Ευρωπαϊκό Δημοκρατικό Κόμμα· GE: Κόμμα της Ευρωπαϊκής Αριστεράς· EFA: Ευρωπαϊκή Ελεύθερη Συμμαχία.

[21] EE L 297 της 15.11.2003, σ. 1.

[22] ΕΕ C 292 Ε της 1.12.2006, σ. 127.

[23] Βλ. παράγραφο 88 του προαναφερθέντος ψηφίσματος της 26ης Σεπτεμβρίου 2006.

[24] Βλ. παραγράφους 73 έως 79 του προαναφερθέντος ψηφίσματος της 26ης Σεπτεμβρίου 2006.

[25] ΕΕ C 61 E της 10.3.2004, σ. 384.

[26] EE L 136 της 31.5.1999, σ. 1.

--------------------------------------------------